'কূটনীতিকদের ব্রিফিংয়ে যাননি পিটার হাস-প্রণয় ভার্মা'
কূটনীতিকদের ব্রিফিংয়ে যাননি পিটার হাস-প্রণয় ভার্মা; মানবজমিনের শিরোনাম এটি। বলা হচ্ছে নির্বাচনের শেষ মুহূর্তে বিদেশি বন্ধুদের আমন্ত্রণ জানিয়ে ভোটের সর্বশেষ পরিস্থিতি ব্রিফ করেছে নির্বাচন কমিশন।
ব্রিফিংয়ে চীন, রাশিয়া, জাপানসহ পশ্চিমা বেশ কয়েকটি দেশের রাষ্ট্রদূত/হাইকমিশনার আসলেও মার্কিন রাষ্ট্রদূত পিটার হাস ও ভারতীয় হাইকমিশনার প্রণয় ভার্মা আসেননি।
তবে দু’জনই দূতাবাস থেকে প্রতিনিধি পাঠিয়েছেন। বৃহস্পতিবার রাজধানীর প্যান প্যাসিফিক সোনারগাঁও হোটেলে ব্রিফ করেন সিইসি কাজী হাবিবুল আউয়াল।
প্রায় ঘণ্টাব্যাপী ব্রিফিংয়ে বাংলাদেশে নিযুক্ত বিদেশি রাষ্ট্রদূত/হাইকমিশনার ও আন্তর্জাতিক মিশন প্রধানসহ সব মিলিয়ে প্রায় ৫০ জনের বেশি কূটনীতিক উপস্থিত ছিলেন।
ভোটারদের চাপ দেয়া হচ্ছে কিনা জানতে চেয়েছেন বিদেশি কূটনীতিকরা – বণিক বার্তার শিরোনাম। বলা হচ্ছে দ্বাদশ জাতীয় সংসদ নির্বাচনে ভোটারদের কেন্দ্রে আনতে চাপ দেওয়া হচ্ছে কিনা সে বিষয়ে নির্বাচন কমিশনের কাছে জানতে চেয়েছেন কূটনীতিকরা।
তবে নির্বাচন কমিশন তাদের জানিয়েছে, ভোটারদের কোনো চাপ দেওয়া হচ্ছে না। ভোটাররা যেন ভোট দিতে যান, কমিশনের সেটাই প্রত্যাশা। বৃহস্পতিবার (৪ জানুয়ারি) বিকেলে ঢাকার প্যান-প্যাসিফিক সোনারগাঁও হোটেলে জাতীয় সংসদ নির্বাচনের অগ্রগতি বিদেশি কূটনীতিকদের কাছে তুলে ধরেন সিইসি কাজী হাবিবুল আউয়াল। পরে গণমাধ্যমের প্রশ্নের জবাবে তিনি এসব কথা বলেন।
দ্বাদশ জাতীয় সংসদ নির্বাচনের অগ্রগতি জানাতে বাংলাদেশে অবস্থানরত বিভিন্ন দেশের দূতাবাস ও মিশনপ্রধানদের সঙ্গে বৈঠক করে ইসি। এ সময় নির্বাচনের অগ্রগতি নিয়ে ইসির কাছে জানতে চান প্রতিনিধিরা।
সুষ্ঠু ভোট ‘দৃশ্যমান’ করতে চায় ইসি – যুগান্তরের প্রধান শিরোনাম এটি। খবরে বলা হচ্ছে দ্বাদশ জাতীয় সংসদ নির্বাচনে সুষ্ঠু ভোটগ্রহণ দৃশ্যমান করা এবং ফলাফল প্রকাশ পর্যন্ত পরিবেশ শান্ত রাখার ওপর জোর দিচ্ছে নির্বাচন কমিশন (ইসি)। ভোটাররা যাতে স্বতঃস্ফূর্তভাবে ভোটকেন্দ্রে যান, সেটাও ইসির অন্যতম প্রধান লক্ষ্য।
এসব লক্ষ্যে নির্বাচন কমিশন থেকে বেশকিছু পদক্ষেপ নেওয়া হয়েছে। নির্বাচন বর্জনকারী দলগুলোর সম্ভাব্য কার্যক্রম সম্পর্কেও খোঁজখবর রাখতে গোয়েন্দা সংস্থাগুলোকে বলা হয়েছে।
মাঠ পর্যায়ে আইনশৃঙ্খলা রক্ষাকারী বাহিনীর সদস্য, নির্বাহী ও জুডিশিয়াল ম্যাজিস্ট্রেটদের কার্যক্রমও দৃশ্যমান রাখতে বলা হয়েছে। আচরণবিধি লঙ্ঘনের ঘটনায় একদিনেই ৪০টির বেশি মামলা দায়েরের সিদ্ধান্ত নিয়েছে কমিশন। এর বেশির ভাগ মামলাই আওয়ামী লীগের প্রার্থী ও তাদের কর্মী-সমর্থকদের বিরুদ্ধে।
এছাড়া আজ শুক্রবার সারা দেশে ৬৫৩ জন জুডিশিয়াল ম্যাজিস্ট্রেট মাঠে নামছেন। যে কোনো অপরাধ দেখলেই তাদের তাৎক্ষণিক বিচারের মাধ্যমে (সামারি ট্রায়াল) দোষীকে সাজা দিয়ে দৃষ্টান্ত স্থাপন করতে বলা হয়েছে।
নির্বাচন নিয়ে যাতে প্রশ্ন না ওঠে এবং গ্রহণযোগ্যতা বাড়াতে দুর্গম ও চরাঞ্চল এলাকায় অবস্থিত প্রায় তিন হাজার ভোটকেন্দ্রে ভোটের আগের দিন শনিবার ব্যালট পাঠানো হবে। বাকি ৩৯ হাজারের বেশি কেন্দ্রে ভোটের দিন সকালে ব্যালট পেপার যাবে। ইসি সূত্রে এসব তথ্য জানা গেছে।
সংঘাত, মৃত্যুতে শেষ হল প্রচার – প্রথম আলোর প্রধান শিরোনাম। বিস্তারিত খবরে বলা হয় সংঘাত-সহিংসতা, আচরণবিধি লঙ্ঘন ও প্রাণহানির মধ্য দিয়ে শেষ হলো দ্বাদশ জাতীয় সংসদ নির্বাচনের প্রচার।
আওয়ামী লীগের বাইরে এই নির্বাচনে থাকা অন্য দলগুলোর প্রচার এবার খুব একটা চোখে পড়েনি। গত ১৮ ডিসেম্বর নির্বাচনী প্রচার শুরুর পর থেকে ৪ জানুয়ারি (গতকাল বৃহস্পতিবার) পর্যন্ত ১৮ দিনে দেশে নির্বাচনী সংঘাতে তিনজনের মৃত্যু হয়েছে।
এবার ভোটের প্রচারের শুরু থেকেই প্রতিপক্ষকে হুমকিসহ আচরণবিধি লঙ্ঘনের বিভিন্ন ঘটনা দেখা গেছে। রাজধানী ঢাকার ১৫টি আসনের মধ্যে প্রায় সব কটিতে মানুষের চলাচলের পথ আটকে বিভিন্ন জায়গায় ফুটপাত–সড়কে নির্বাচনী ক্যাম্প (কার্যালয়) করা হয়েছে।
কোথাও কোথাও বিধি লঙ্ঘন করে রঙিন পোস্টার-ব্যানার টাঙাতে দেখা গেছে। ক্ষমতাসীন আওয়ামী লীগের প্রার্থীর পক্ষে ভোটের প্রচারে বিধি লঙ্ঘনের এসব ঘটনা বেশি দেখা গেছে।
নির্বাচন ও ইউনূস ইস্যু পর্যবেক্ষণ করছে যুক্তরাষ্ট্র – মার্কিন পররাষ্ট্র দপ্তরের ব্রিফিং নিয়ে খবরটি ছেপেছে দৈনিক যুগান্তর। বিস্তারিত বলা হয় নোবেলজয়ী ড. মুহাম্মদ ইউনূসকে দেওয়া মামলায় সাজা এবং বাংলাদেশের নির্বাচন পরিস্থিতি গভীরভাবে পর্যবেক্ষণ করছে যুক্তরাষ্ট্র।
বুধবার মার্কিন পররাষ্ট্র দপ্তরের নিয়মিত ব্রিফিংয়ে এ তথ্য জানিয়েছেন মুখপাত্র ম্যাথু মিলার।
নির্বাচন নিবিড়ভাবে পর্যবেক্ষণ করছে জাতিসংঘ – দৈনিক নয়া দিগন্তের শিরোনাম। এতে বলা হয় বাংলাদেশের নির্বাচন একটি স্বচ্ছ ও সংগঠিত উপায়ে অনুষ্ঠিত হবে বলে বিশ্বসংস্থাটি প্রত্যাশা করে। গতকাল জাতিসংঘ মহাসচিব আন্তোনিও গুতেরেসের সহযোগী মুখপাত্র ফ্লোরেন্সিয়া সোতো নিনো নিয়মিত সংবাদ ব্রিফিংয়ে এক প্রশ্নের জবাবে এসব কথা বলেন।
ভোট শেষে আ.লীগ বিএনপি সংলাপ চায় আইসিজি – দেশ রুপান্তরের খবর। বলা হয় দ্বাদশ জাতীয় সংসদ নির্বাচন নিয়ে ক্ষমতাসীন আওয়ামী লীগ ও অন্যতম বড় রাজনৈতিক দল বিএনপির বর্তমান অবস্থান বাংলাদেশে অস্থিতিশীল পরিবেশ সৃষ্টিতে ভূমিকা রাখতে পারে বলে মনে করছে ব্রাসেলসভিত্তিক পর্যবেক্ষক সংস্থা ইন্টারন্যাশনাল ক্রাইসিস গ্রুপ (আইসিজি)।
সংস্থাটি মনে করছে, ৭ই জানুয়ারির নির্বাচন কেন্দ্র করে দেশের রাজনীতির চলমান বিভাজন আরও বাড়াতে যাচ্ছে। একই সঙ্গে বাড়াচ্ছে সহিংসতার ঝুঁকি।
তবে আসন্ন এ সংকট নিরসনে আওয়ামী লীগ-বিএনপির সংলাপ দেশকে স্থিতিশীল রাখতে সহযোগিতা করবে বলেও উল্লেখ করেছে আইসিজি।
অবশ্য ভোটের আগে সে সুযোগ নেই উল্লেখ করে গতকাল বৃহস্পতিবার প্রকাশিত এক প্রতিবেদনে আইসিজি বলেছে, সংকটের সমাধান এবং আরও অস্থিতিশীলতা রোধ করার লক্ষ্যে সরকার ও বিরোধীদের উচিত ভোটের পর আলোচনা শুরু করা।
থেমে নেই ভোটের সংঘাত ছড়ানো হচ্ছে টাকা – দৈনিক সমকালের প্রধান এই শিরোনামে বলা হয় ১৮ দিনের আনুষ্ঠানিক প্রচার শেষ, এখন সবার চোখ ভোটকেন্দ্রে।
এই নির্বাচনের মাধ্যমে নতুন সংসদ গঠন হলেও দুই-তৃতীয়াংশ আসনে ভোটের মাঠের চিত্র একপেশে। সেসব আসনের প্রার্থীর জয়-পরাজয় অনেকটাই নিশ্চিত।
বাকি একশর মতো আসনে আওয়ামী লীগেরই স্বতন্ত্র প্রার্থীরা জোরাল প্রতিদ্বন্দ্বিতা গড়ে তোলার আভাস দিচ্ছেন।
এসব আসনে একে অপরের বিরুদ্ধে হুমকি-ধমকি, হামলা-পাল্টা হামলা ও সহিংসতার ঘটনা চলছেই। এরই ধারাবাহিকতায় গতকাল বৃহস্পতিবার পিরোজপুরের মঠবাড়িয়া ও মুন্সীগঞ্জে প্রতিপক্ষের হামলায় নিহত হয়েছেন দু’জন। চান্দিনায় নৌকা সমর্থকদের হামলায় তিন সাংবাদিকসহ আহত ১৫ জন।
এসব কারণে কেন্দ্রে সাধারণ ভোটারের উপস্থিতি কমে যেতে পারে বলে ধারণা করা হচ্ছে। শেষ মুহূর্তে অনেক স্থানে টাকা ছড়ানোর অভিযোগও উঠেছে।
Be forgiving if we’ve made any mistake অর্থাৎ আমরা কোন ভুল করে থাকলে ক্ষমতা করে দেবেন – শেখ হাসিনার এই বক্তব্য দিয়ে শিরোনাম করেছে ইংরেজি দৈনিক ডেইলি স্টার।
এতে বলা হয় জাতির উদ্দেশ্য এক ভাষণে আওয়ামী লীগ সভানেত্রী শেখ হাসিনা তার দলকে টানা চতুর্থবার ক্ষমতায় আনতে জনগণের কাছে আবেদন জানিয়েছেন।
টিভিতে প্রচারিত বক্তব্যে শেখ হাসিনা বলেন, “আজ আমি আপনাদের কাছে নৌকায় ভোট চাইতে এসেছি।”
তিনি জানান আরও ৫ বছর ক্ষমতায় থেকে মানুষের জীবনযাত্রার মান উন্নয়ন করে ক্ষুধা ও দারিদ্র্যমুক্ত স্মার্ট বাংলাদেশ গড়াই লক্ষ্য তার।
China: Jan 7 election a milestone – ইংরেজি দৈনিক ঢাকা ট্রিবিউনের শিরোনাম এটি। যেখানে বলা হচ্ছে ঢাকায় নিযুক্ত চীনের রাষ্ট্রদূত বলেছেন, ৭ই জানুয়ারির নির্বাচন গণতন্ত্রের মাইলফলক হয়ে থাকবে।
তিনি যোগ করেন, “আমরা আশা করি সফলভাবে এ নির্বাচন শেষ হবে।” বৃহস্পতিবার নির্বাচন কমিশনের সাথে বৈঠকের পর সাংবাদিকদের এক প্রশ্নের জবাবে এসব বলেন চীনের রাষ্ট্রদূত।
Padma rail line per km cost highest in Asia – পদ্মা রেল লাইনে প্রতি কিলোমিটারে খরচ এশিয়ার মধ্যে সর্বোচ্চ, নিউ এজ পত্রিকার শিরোনাম এটি। যেখানে বলা হয় গত এক দশকে নির্মিত এশিয়ার বিভিন্ন দেশের প্রায় দুই ডজন রেলওয়ের মধ্যে পদ্মা রেল লিংক প্রকল্পের খরচ সর্বোচ্চ।
প্রতি কিলোমিটারে এতে খরচ হচ্ছে ৭৬.৩৭ মিলিয়ন ইউএস ডলার, যা লাওসের ২য় সর্বোচ্চ রেল লাইনের চেয়েও প্রায় ১০ মিলিয়ন বেশি।
শীতের সঙ্গে ভোগান্তি বাড়িয়েছে কুয়াশা – ইত্তেফাকের খবর। এতে বলা হয় কনকনে শীতের সঙ্গে ভারী কুয়াশার বিস্তৃতি ঘটছে দেশ জুড়ে।
কনকনে ঠাণ্ডার সঙ্গে জনজীবনে ভোগান্তির কারণ হয়ে দাঁড়িয়েছে ঘন কুয়াশা। মধ্যরাত থেকে সকাল অব্দি ঘন কুয়াশার চাদরে আবৃত হচ্ছে শহর-বন্দর-জনপদ।
বিমান ও নৌযান চলাচল ঝুঁকিপূর্ণ হয়ে উঠেছে। শুধু উত্তরাঞ্চল নয়, সারা দেশেই এখন শীতের প্রকোপ। ছয় অঞ্চলে শৈত্যপ্রবাহ, ১৯ জেলায় তাপমাত্রা ১২ ডিগ্রির নিচে। রাতভর ফেরি বন্ধ, সাত ঘণ্টা বিমানের ওঠানামা স্থবির ছিল।

Summary Not Found